# Israel Albert Horowitz

* No s'ha de confondre amb Bernhard Horwitz.
Israel Albert Horowitz (sovint citat com a Al Horowitz o I. A. Horowitz) (Brooklyn, 15 de novembre de 1907 – 18 de gener de 1973), fou un jugador, escriptor, entrenador, i periodista d'escacs jueu estatunidenc, que ostentà el títol de Mestre Internacional des de 1950. Fou un jugador amb força clarament de Gran Mestre segons els estàndards actuals, tot i que mai va arribar a rebre el títol. És recordat actualment pels seus llibres sobre escacs, molts dels quals són encara recomanats pels estudiosos del joc.

## Biografia i resultats destacats en competició

Horowitz fou columnista d'escacs pel New York Times, on hi va escriure tres columnes a la setmana durant deu anys. Fou propietari i editor de la revista Chess Review des de 1933 fins que fou adquirida per la Federació d'Escacs dels Estats Units el 1969 i fusionada amb Chess Life. La revista Chess Review fou fundada el 1933 conjuntament per Horowitz i Isaac Kashdan. De tota manera, Kashdan se'n va desentendre tot just després de pocs números, i Horowitz en va quedar com a únic propietari. Abans d'això, Horowitz havia estat negociant d'assegurances a Wall Street, on hi havia tingut com a companys d'altres mestres d'escacs, com ara Maurice Shapiro, Mickey Pauley, Albert Pinkus i Maurice Wertheim. Horowitz ho va deixar i va dedicar-se principalment als escacs, mentre els altres romanien a Wall Street.
Horowitz fou un dels millors jugadors als Estats Units durant els 1930 i els 1940. Fou Campió de l'Obert dels Estats Units el 1936, 1938, i 1943. El 1941, va perdre un matx (+0 =13 −3) contra Samuel Reshevsky pel Campionat dels Estats Units. Els anys 1942 i 1943 es proclamà campió de l'Estat de Nova York. Va participar, representant els Estats Units, en quatre Olimpíades d'escacs, els anys 1931, 1935, 1937, i 1950; les tres primeres d'aquestes foren guanyades per l'equip estatunidenc.
El 1945 va jugar al quart tauler en el matx per ràdio per equips entre els Estats Units i l'URSS, i Horowitz va aconseguir una de les dues úniques victòries per l'equip americà, tot vencent el Gran Mestre Salo Flohr. Va empatar el seu "mini-matx" de dues partides contra Flohr, i el 1946, a la següent edició del mateix esdeveniment, va empatar el seu mini-matx contra Issaak Boleslavski.

## Partides notables

| | a | b | c | d | e | f | g | h | |
| 8 | | | | | | | | | 8 |
| 7 | | | | | | | | | 7 |
| 6 | | | | | | | | | 6 |
| 5 | | | | | | | | | 5 |
| 4 | | | | | | | | | 4 |
| 3 | | | | | | | | | 3 |
| 2 | | | | | | | | | 2 |
| 1 | | | | | | | | | 1 |
| | a | b | c | d | e | f | g | h | |
Horowitz contra Flohr, Ràdio-matx USA vs. URSS, 1945

## La defensa Horowitz

Al seu llibre Modern Ideas In The Chess Openings, Horowitz proposà una defensa contra el gambit danès (1.e4 e5 2.d4 exd4 3.c3 dxc3 4.Ac4 cxb2 5.Axb2). En lloc de jugar la usual 5...d5 amb negres, Horowitz suggerí de mantenir ambdós peons tot fent 5...c6. A això seguirien els moviments d6, Cd7, Cc5, i Ae6. Tot i que aquesta defensa no es juga habitualment, no ha estat refutada. I.A. Horowitz va ser reconegut com a l'inventor d'aquesta defensa, que ha estat anomenada defensa Horowitz pel Gran Mestre Nigel Davies al DVD d'obertures titulat Dashing Danish.

## Obres

Llibres escrits per Horowitz:
* All About Chess, Collier Books, 1971
* Chess for Beginners, Fireside Books, 1950, ISBN 0-671-21184-6
* Chess: Games to Remember, David McKay, 1972. OCLC 309191.
* Chess Openings: Theory and Practice, Fireside Books, 1964 ISBN 0-671-13390-X (coberta dura) and ISBN 0-671-20553-6 (coberta tova)
* Chess Opening Traps, Coles Publishing Company Limited, 1979
* Chess Self-Teacher, Harper & Row, 1961, ISBN 9780060922955
* Chess Traps, Pitfalls, and Swindles (amb Reinfeld), Simon and Schuster, 1954. OCLC 2731999.
* The Complete Book of Chess (amb P. L. Rothenberg) Collier-McMillan, 1969. OCLC 59804206.
* First Book of Chess (amb Fred Reinfeld), Harper & Row, New York, 1952. ISBN 9780389002253.
* The Golden Treasury of Chess, ISBN 0-88365-065-7
* How to Think Ahead in Chess (amb Reinfeld), Simon and Schuster, 1951. ISBN 9780671211387.
* How to Win At Chess (Una obra completa amb 891 diagrames)
* How to Win in the Chess Openings, ISBN 0-671-62426-1
* Learn Chess Quickly, Doubleday, 1973. OCLC 9653926.
* The Macmillan Handbook of Chess (amb Reinfeld), Macmillan, 1956. OCLC 1237807.
* The World Chess Championship; a History, Macmillan, 1973. OCLC 604994.

## Notes i referències

* ↑ «Jueus i escacs» (en anglès). chesshistory.com.
* ↑ «Nota biogràfica d'Israel Albert Horowitz» (en anglès). Chessgames.com. [Consulta: 9 gener 2012].
* ↑ «Obert dels Estats Units, Boston 1938» (en anglès). chessgames.com. [Consulta: 16 abril 2013].
* ↑ La notació (+x -y =z) vol dir que el primer jugador va guanyar x partides, en va perdre y, i va fer taules en z.
* ↑ «Historial de guanyadors del Campionat de l'Estat de Nova York (1878-1972)» (en anglès). The Colonel's Chess Page. Arxivat de l'original el 2018-12-11. [Consulta: 10 agost 2013].
* ↑ Wall, Bill. «USA vs USSR radio match, 1945» (en anglès). Arxivat de l'original el 2009-10-28. [Consulta: 23 abril 2013].
* ↑ «Quadre d'emparellaments i resultats del Matx d'escacs per ràdio Estats Units - URSS de 1945» (en anglès). Arxivat de l'original el 2015-04-03. [Consulta: 23 abril 2013].
* ↑ Author:Israel Horowitz Subject: chess. WorldCat. Consultat el 2/2/2009.